作者:劉得仁
標題:和段校書冬夕寄題廬山
內容:名高身未到，此恨蓄多時。是夕吟因話，他年必去隨。嘗聞廬嶽頂，半入楚江湄。幾處懸崖上，千尋瀑布垂。爐峰松淅瀝，湓浦柳參差。日色連湖白，鐘聲拂浪遲。煙梯緣薜荔，嶽寺步欹危。地本饒靈草，林曾出祖師。石樓霞耀壁，猿樹鶴分枝。細徑縈巖末，高窗見海涯。嵌空寒更極，寂寞夜尤思。陰穀冰埋術，仙田雪覆芝。亂泉禪客瀨，異跡逸人知。蘚室新開灶，檉潭未了棋。如何遂閑放，長得在希夷。空務漁樵事，方無道路悲。謝公臺尚在，陶令柳潛衰。塵外難相許，人間貴跡遺。雖懷丹桂影，不忘白雲期。仁者終攜手，今朝預賦詩。